เตือนมิจฉาชีพหลอก โควตา-สลากปลอม
สำนักงานสลากฯ เตือนระวังสารพัดแก๊งต้มตุ๋นหลอกขายโควตาลอตเตอรี่
11 มิ.ย. 2555

สำนักงานสลากฯ เตือนระวังสารพัดแก๊งต้มตุ๋นหลอกขายโควตาลอตเตอรี่ 
นายเชิดชัย ประทุมมา รองผู้อำนวยการ รักษาการในตำแหน่งผู้อำนวยการสำนักงานสลากกินแบ่งรัฐบาล เปิดเผยว่า ขณะนี้มีแก๊งปลอมแปลงสลากกินแบ่งรัฐบาลระบาดในพื้นที่เขต 6 ได้แก่ จ.พิษณุโลก สุโขทัย กำแพงเพชร พิจิตร เพชรบูรณ์ อุทัยธานี ตาก และนครสวรรค์
สำหรับวิธีการหลอกลวง มิจฉาชีพใช้วิธีหลอกลวงเหยื่อว่ามีสลากกินแบ่งจำนวนมากสามารถจัดสรรให้เพื่อนำไปจำหน่ายปลีกได้ โดยผู้สนใจจะต้องจ่ายเงินสดล่วงหน้าเป็นมูลค่าสูงเท่ากับจำนวนสลากที่ถูกหลอกว่าจะได้รับการจัดสรรให้ไปจำหน่ายเป็นเวลา 2-5 ปี
นอกจากนี้ ให้ระวังเรื่องการพิมพ์ปลอมสลากกินแบ่งรัฐบาล เพื่อนำมาหลอกขอรับเงินรางวัลเลขท้าย 3 ตัว และ 2 ตัว จากตัวแทนจำหน่ายที่รับซื้อรางวัล
ดังนั้น จึงขอให้ตัวแทนจำหน่ายที่รับซื้อรางวัล ใช้ความรอบคอบในการตรวจพิสูจน์สลากที่นำมาขอขึ้นเงินรางวัลให้แน่ใจก่อนจะจ่ายเงิน หากไม่มั่นใจอย่ารับซื้อรางวัลเด็ดขาด เพื่อป้องกันการสูญเสียเงินทองและอาจถูกดำเนินคดีตามกฎหมาย
พร้อมกันนี้ได้เตือนประชาชน อย่าหลงเชื่อการแอบอ้างชื่อสำนักงานสลากกินแบ่งฯ หลอกลวงประชาชนในเรื่องต่างๆ ไม่ว่าจะเป็นการส่งจดหมายเวียนบอกใบ้เลขเด็ดที่กลุ่มมิจฉาชีพส่งจดหมายเวียนไปตามบ้านเรือนประชาชน โดยอ้างชื่อผู้อำนวยการ หรือผู้บริหารของสำนักงานสลากกินแบ่งรัฐบาล ว่าสามารถให้เลขท้ายที่ถูกรางวัลได้ พร้อมเรียกร้องให้โอนเงินเข้าบัญชีธนาคาร เพื่อแลกกับตัวเลขดังกล่าว ทำให้ผู้หลงเชื่อต้องสูญเสียทรัพย์สินเงินทองเป็นจำนวนมาก 
ทั้งนี้ หากพบการทำผิด แจ้งเบาะแสได้ที่โทรศัพท์ 02-345-1466ซึ่งเป็นศูนย์ข้อมูลข่าวสารและเรื่องราวร้องทุกข์ เพื่อตอบข้อซักถาม รับข้อร้องเรียนและข้อเสนอแนะต่าง ๆ ได้